ESPAZIO ETA DENBORAREN ANTOLAKETA

Espazioa eta denboraren erabilera egokiak eta dinamikoak erraztuko du ikasleen edukien bereganatzea eta gaitasunak garatzea. Ikasleen interesa eta motibazioa pizteko kurrikuluan osagai hauek sormenez erabili daitezke monotoniari aurre egiteko eta ikasleen irudimenari bidea emateko.

Ikasleak bere ikaskuntzan rol aktiboa hartzen duen momentutik, espazioaren antolaketak taldeak eratzea eta giza eta material-baliabide desberdinak eskura izatea ahalbidetu behar du, hain zuzen ere hezkuntza-asmoen eta ikasgelan garatuko diren jardueren arabera. Gela barruan bi espazio bereiz ditzakegu: alde batetik, toki  komuna, ikasle  guztiek erabiltzeko izango dena eta beste alde batetik, toki espezifikoak: ikasleek  era  autonomo  batean  lan  egin dezaten. Ikasgela txokoetan egituratzea ere oso erabilgarria suertatu daiteke; jarduera jakin bat egiteko baliabide eta material guztiak bertan bilduko baitira (liburutegirako zona, lan-proiektu jakin batzuk garatzeko zona, etab.). Ikasgelaz gain,  ikastetxeko  beste  espazio  batzuk  ere  erabiliko  dira:  liburutegia,  laborategia, erabilera anitzeko  aretoa, baratza …  

Ikastetxeko eremuez gain, kanpoko  espazioak  garrantzitsuak  dira gelak eskaintzen dituen bestelako esperientziak izateko. Ikastetxetik  kanpo badago  irteerak  egitea: museoetara edo emanaldietara joateko (antzerkia, zinema, erakusketak …), lantegiak edo enpresak bisitatzeko, etab. Gure herria ere oso espazio interesgarria da, eta irteerak eginez  ikasleek  euren  ingurunean  dituzten  bizimodua  eta  giza  harremanak behatzeko eta ezagutzeko parada izango dute. 

Denborari dagokionez, honen antolaketa ere malgua izan behar da. Sarritan, ordutegiak arloen arabera egituratzen dira eta antolaketa horrek ez dio errealitateari erantzuten; izan ere, jardueraren arabera tarte luzeagoak edo motzagoak beharko baititugu ekintzak ongi burutzeko. 

Prozesua behar bezala bideratzeko jarduera bakoitzaren  garapenari  behar  den  denbora  dedikatuko  zaio.  Horretarako, garrantzitsua da, era berean, irakasleak behar adina denbora izatea oinarrizko edukiak eta prozedurak aurkezten eta azaltzen eta ikasleek ikasteko duten denbora optimizatzea, prozedura zehatzak ezarriz,  saioak  puntualki  hasiz,  eta mozketak arau argien bidez saihestuz.

